**Vprašanja in odgovori – Javni razpis za razvoj in profesionalizacijo nevladnih organizacij in prostovoljstva 2025**

**25. 7. 2025**

| **Zap. št.** | **Datum prejetja vprašanja** | **Vprašanje** | **Odgovor** |
| --- | --- | --- | --- |
| 1. | 10. 6. 2025 | Zanima me, ali se lahko ena organizacija prijavi na oba sklopa, tako A kot B in če je na obeh uspešna, dobi financiranje za dve delovni mesti. A ima pri tem kak vpliv ali je organizacija za sklop B prijavitelj sama, ali pa recimo ali je v sklopu A prijavitelj oz. samo partner in ne prijavitelj. | V skladu s pogoji, ki so opredeljeni v 6. točki javnega razpisa, lahko posamezna organizacija zaprosi za sofinanciranje največ enega delovnega mesta.  Posamezna organizacija torej ne more kandidirati na obeh sklopih in ne more pridobiti sofinanciranja več kot enega delovnega mesta. To velja ne glede na vlogo, v kateri organizacija nastopa, ali nastopa kot prijaviteljica ali kot partnerica v konzorciju. |
| 2. | 10. 6. 2025 | Ali se lahko NVO, ki se je v letu 2024 prijavila pod sklop B in bila na razpisu uspešna, prijavi letos na sklop A? | V skladu s specifičnimi pogoji, ki veljajo za oba sklopa javnega razpisa (točka 6.3), prijavitelj ali konzorcijski partner, ki je prejel sofinanciranje na Javnem razpisu za razvoj in profesionalizacijo nevladnih organizacij in prostovoljstva 2024, ne more kandidirati na aktualnem razpisu, ne kot prijavitelj ne kot partner.  NVO, ki je na lanskem razpisu pridobila sredstva na sklopu B, na aktualnem javnem razpisu torej ne morete kandidirati, ne na sklopu A ne na sklopu B. |
| 3. | 10. 6. 2025 | Ali se lahko organizacija na sklop A prijavi kot partnerica dveh različnih konzorcijev? V tem primeru bi to pomenilo sofinanciranje dveh delovnih mest v dveh različnih projektih. | V skladu s pogoji, ki so opredeljeni v točki 6. javnega razpisa, lahko posamezna organizacija zaprosi za sofinanciranje največ enega delovnega mesta.  Posamezna organizacija torej ne more kandidirati kot partnerica (ali kot prijaviteljica) v dveh različnih konzorcijih in ne more pridobiti sofinanciranja dveh različnih delovnih mest. |
| 4. | 11. 6. 2025 | Ali se pri merilu »*Glavno področje delovanja (eno področje) prijavitelja oziroma enega od partnerjev«* upošteva tudi morebitna vsebina projekta. | Za točkovanje pri tem merilu se upošteva področje delovanja tistega prijavitelja ali partnerja, ki je ovrednoteno z višjim številom točk. Kot je navedeno v razpisni dokumentaciji na strani 15 (Merilo 4.2): Prijavitelj ali vsaj en partner deluje na navedenem področju kot glavnem področju delovanja. Pri dodeljevanju točk se upošteva prijavitelja ali tistega od partnerjev, ki je glede na glavno področje delovanja ovrednoten z višjim številom točk. Če npr. prijavitelj opravlja glavno dejavnost na področju kulture (1 točka), konzorcijski partner pa opravlja glavno dejavnost na področje zdravstvenega varstva (8 točk), se vlogi konzorcija pri tem merilu dodeli 8 točk. |
| 5. | 11. 6. 2025 | Ali mora partner ob prijavi na javni razpis imeti od 1. 1. 2025 dalje neprekinjeno zaposleno vsaj eno (1) osebo za polni ali krajši delovni čas? | Ne, ta pogoj velja samo za prijavitelja. Kot konzorcijski partner se nevladna organizacija lahko prijavi na javni razpis tudi, če nima nobenega zaposlenega. |
| 6. | 12. 6. 2025 | Kaj se šteje za prihodek? Vsi prihodki ali samo čisti prihodki iz prodaje?  Ali pogoj glede prihodkov velja tudi za partnerje? | Štejejo se vsi prihodki.  Pogoj mora izpolnjevati zgolj prijavitelj, partnerji pa ne. |
| 7. | 12. 6 .2025 | Kaj se šteje za neprekinjeno zaposlitev. Ali je ta pogoj izpolnjen, če je imel prijavitelj do vključno maja 2025 zaposleno 1 osebo za polni delovni čas, od maja dalje pa 1 (drugo) osebo za krajši delovni čas (dopolnilna zaposlitev za 20 %)?  Ali prav razumemo, da zgornji pogoj velja samo za prijavitelja, za partnerje pa ne. | Da. Od 1. 1. 2025 ne sme biti prekinjeno delovno razmerje. Če je npr. bila točno določena oseba zaposlena dne 1. 1. 2025 in ji je delovno razmerje prenehalo npr. 1. 3. 2025, mora biti druga oseba zaposlena od 2. 3. 2025 dalje (lahko tudi za krajši delovni čas).  Da. Ta pogoj velja samo za prijavitelja, za partnerja pa ne. |
| 8. | 12. 6. 2025 | Ali lahko razporeditev sredstev med leti (str. 6 razpisa) razumemo kot to, da bo v naslednjem letu ponovno odpiranje tega razpisa ali je to vezano na izplačila zahtevkov/predplačil? | Predmetni javni razpis ne predvideva več odpiranj. |
| 9. | 13. 6. 2025 | Ali pri pogoju, "da ima od 1. 1. 2025 neprekinjeno zaposleno vsaj eno (1) osebo za polni ali krajši delovni čas" velja samo redna zaposlitev, ali pridejo v poštev tudi redni sodelavci, ki delajo preko avtorskih pogodb? | Kot zaposlena šteje oseba, ki ima sklenjeno pogodbo o zaposlitvi s prijaviteljem in je ta njen delodajalec. Za osebe, ki delajo preko avtorske pogodbe, velja, da v organizaciji niso zaposlene (oseba le dela za to organizacijo, ni pa v njej zaposlena, delodajalec te osebe ni organizacija). |
| 10. | 13. 6. 2025 | Na seznamu nismo zasledili področja, ki ga pokrivamo, zato sklepamo, da to področje sodi pod oznako "drugo".  Prosimo za potrditev, ali to drži, ter za kratko obrazložitev. | Tako je, vsa področja, ki pri dodatnem merilu *Glavno področje delovanja* niso posebej navedena, sodijo pod kategorijo »ostalo«.  Javni razpis se osredotoča na vsebinska področja, ki jih državljani podpirajo s svojo dohodnino. Pri oblikovanju meril smo tako sledili sporočilu državljanov, kam si želijo, da država usmerja svojo podporo, s tem pa demokratični in vključujoči politiki razvoja nevladnih organizacij in prostovoljstva. Mehanizem namenitve enega odstotka dohodnine nevladnim organizacijam je edinstven, saj državljani z njim neposredno, prostovoljno in vsako leto znova izrazijo podporo organizacijam, za katere verjamejo, da delujejo oz. izvajajo projekte na tistih vsebinskih področjih, ki pomembno prispevajo k družbenemu dobremu.  Uvedba dodatnega merila po področjih krepi legitimnost razpisa in povečuje zaupanje v smiselnost porabe javnih sredstev, poleg tega je odločitev osnovana na statističnih podatkih preteklih let. Hkrati poudarjamo, da je področje delovanja le eno od meril. To pomeni, da imajo kakovostne vloge organizacij, ki delujejo na drugih področjih, še vedno realne možnosti, da prejmejo sofinanciranje. |
| 11. | 16. 6. 2025 | Ali naš statut ustreza pogojem 2. člena Zakona o nevladnih organizacijah? | Ustanovitvene akte ali druge temeljne akta prijaviteljev bo pregledala strokovna komisija za izvedbo postopka Javnega razpisa za razvoj in profesionalizacijo nevladnih organizacij in prostovoljstvo 2025 pri pregledu pogojev.  Lahko se za pomoč obrnete na regionalno stičišče v svoji regiji – najdete ga na tej povezavi: [ZaNVO](https://zanvo.org/o-nas/). |
| 12. | 16. 6. 2025 | Ali je predpisana stopnja izobrazbe za osebe, ki bi jih zaposlili preko tega javnega razpisa? | Stopnja izobrazbe za osebe, ki bodo zaposlene v NVO, v javnem razpisu ni določena. |
| 13. | 17. 6. 2025 | Ali gre pri razpisu za financiranje nove zaposlitve ali tudi za obstoječe? | Javni razpis omogoča sofinanciranje tako obstoječih kot novih zaposlitev. V prijavnici v poglavju *Načrtovana delovna mesta* v tabeli označite, ali boste zaposlili osebo, ki je že zaposlena v organizaciji ali novo osebo (torej osebo, ki do sedaj ni bila zaposlena v vaši organizaciji). |
| 14. | 18. 6. 2025 | Kaj točno je vključeno v strošek plače? Regres? Prehrana med delom, prevoz na delo in z dela? | Navedeni stroški so vračunani v znesek 70.000 EUR, ki ga ministrstvo financira za zaposlitev ene osebe za obdobje 24 mesecev. V 8. točki razpisa je pri pogojih za upravičenost stroškov (stran 7) navedeno, da morajo stroški dela v obdobju 24 mesecev znašati najmanj 63.000 EUR, oziroma 2.625 EUR na mesečni ravni (bruto I + bruto II). Znesek 7.000 EUR je namenjen za stroške prevoza, prehrane in regresa. |
| 15. | 18. 6. 2025 | Ali morajo vsi partnerji v okviru projekta nujno zaposliti po eno osebo oz. ali je možno, da samo vodilni partner zaposli eno osebo, ki bo ostalim partnerjem pomagala/svetovala pri izvajanju njihovih aktivnosti? | Kot je navedeno v točki *6.3. Specifični pogoji, ki veljajo za oba sklopa javnega razpisa*, mora v okviru posamezne vloge prijavitelj ali v primeru konzorcija vsak partner skleniti pogodbo o zaposlitvi za neprekinjeno obdobje najmanj 27 mesecev (pogoj št. 3).  V aktualnem javnem razpisu ni možnosti pridruženega partnerstva. |
| 16. | 18. 6. 2025 | Zanima me, kako je s partnerskimi vlogami – je nujno/zaželeno, da so partnerske ali je vseeno? | Na javni razpis na Sklopu A lahko kandidira prijavitelj le skupaj s partnerji, ki tako skupaj tvorijo konzorcijsko partnerstvo oz. konzorcij. Konzorcij lahko sestavlja največ 6 (prijavitelj ter največ 5 partnerjev) in najmanj 2 pravni osebi (prijavitelj in 1 partner).  Na Sklopu B pa lahko kandidira prijavitelj sam ali skupaj s partnerji, kar pa ni posebej točkovano, temveč se presoja glede na vsebinsko utemeljitev vloge in ustreznost načrtovanih delovnih mest. |
| 17. | 20. 6. 2025 | Ali se vsebine delovanja konzorcija nanašajo samo na izvedbo v in za nevladne organizacije, ali je možno vsebine izvajati tudi za druge ciljne skupine? | Vsebina delovanja konzorcija je odvisna od potrebe, ki jo nameravate s projektom reševati, in s tem povezanih strateških ciljev konzorcija. |
| 18. | 23. 6. 2025 | Imam vprašanje glede merila 4.2 Glavno področje delovanja (eno področje) prijavitelja oziroma enega od partnerjev. V Aktu o ustanovitvi je zapisano, da delujemo na različnih področjih, tudi na področju socialnega varstva. Ali to zadostuje, da prejmemo sedem točk? Ali mora biti socialno varstvo podrobno opredeljeno tudi v členu, kjer so dejavnosti opredeljene po standardni klasifikaciji dejavnosti? | Kot glavno področje delovanja se upošteva področje, ki izhaja iz evidence ENO (evidenca NVO v javnem interesu). Če NVO nima podeljenega statusa v javnem interesu, se kot glavno področje upošteva področje delovanja, ki izhaja iz ustanovitvenega akta.  Ustanovitvene akte prijaviteljev in partnerjev bo pregledala strokovna komisija za izvedbo postopka Javnega razpisa za razvoj in profesionalizacijo nevladnih organizacij in prostovoljstvo 2025 pri pregledu pogojev. Za točkovanje se upošteva področje delovanja prijavitelja ali tistega partnerja, ki je ovrednoteno z višjim številom točk. |
| 19. | 26. 6. 2025 | Ali je ustrezno, da v prijavi opišemo tudi doprinos drugih zaposlenih v naši organizaciji, ki bodo sodelovali pri doseganju kazalnikov, ne bodo pa zaposleni v sklopu prijavljenega projekta? | V prijavnici jasno navedite, kateri del aktivnosti in rezultati so povezani z zaposlenim na projektu, in kateri z drugimi sodelavci, ki bodo financirani iz drugih virov. Prispevek drugih zaposlenih lahko opišete kot podporni del izvedbe, ki posredno vpliva na doseganje kazalnikov. Pri tem je pomembno, da bodo morebitni drugi sodelavci zaposleni celotno obdobje izvajanja projekta (oziroma vsaj dokler je predvidena aktivnost, s katero boste dosegli predvideni kazalnik, če to ni celotno obdobje izvajanja projekta), ter bodo s tem omogočili doseganje zastavljenih kazalnikov v celoti. |
| 20. | 1. 7. 2025 | Ali se pričakuje, da se za tiste dodatne 3 mesece zagotovi zaposlenemu plačo v isti višini kot po razpisu ali je dovolj minimalna plača? | Zahteva razpisa je, da je pogodba sklenjena za neprekinjeno obdobje najmanj 27 mesecev, višine plače za dodatne tri mesece pa razpis ne določa. |
| 21. | 1. 7. 2025 | Ali pogoje, kot so stopnja in smer izobrazbe, delovne izkušnje, lahko določamo sami?  Ali moramo delovno mesto javno objaviti? | Stopnje izobrazbe in drugih navedenih pogojev javni razpis ne opredeljuje, določite jih sami glede na potrebe oz. problem, ki ga nameravate s projektom reševati.  Prav tako razpis izrecno ne določa, da morate pri zaposlovanju uporabiti postopek javne objave. Odgovornost za izbor ustreznega kandidata je na strani nevladne organizacije kot delodajalca, da pri postopkih upošteva veljavno zakonodajo o zaposlovanju. |
| 22. | 1. 7. 2025 | Ali lahko v sklopu razpisa zaposlimo predsednika društva? | Javni razpis ne določa, kdo se lahko prijavi na sofinancirano delovno mesto, lahko gre za sofinanciranje obstoječih ali novih zaposlitev. Pomembno je, da zaposlena oseba prispeva k doseganju zastavljenih ciljev in kazalnikov v vlogi. |
| 23. | 1. 7. 2025 | Od kdaj bo potem predvidena zaposlitev za osebo na sofinanciranem delovnem mestu? | Začetek sofinanciranja zaposlitev je predviden po podpisu pogodbe o sofinanciranju, konkretna časovna dinamika pa bo odvisna od števila prijav in bo podrobneje določena v navodilih ministrstva izbranim upravičencem. |
| 24. | 2. 7. 2025 | Je prijavitelj lahko zveza društev? | Prijavitelj je lahko zveza društev, če izpolnjuje pogoje, ki so za prijavitelja določeni v javnem razpisu (gl. razpisno dokumentacijo, str. 5-7). |
| 25. | 2. 7. 2025 | Če bomo oddajali prijavnico v začetku avgusta, ali zadostuje dokazilo o plačanih davkih do vključno meseca junija?  Moramo priložiti potrdilo za vse partnerje? | V skladu s pogoji javnega razpisa (gl. razpisno dokumentacijo, str. 5-7) mora vsak prijavitelj in vsak partner imeti poravnane vse davke in druge obvezne dajatve, skladno z nacionalno zakonodajo, zapadle do vključno zadnjega dne v mesecu pred vložitvijo prijave na javni razpis oziroma vrednost neplačanih zapadlih obveznosti ne znaša 50 EUR ali več. Za oddajo prijave v začetku avgusta potrebujete dokazilo FURS-a na dan 31. julij oz. s kasnejšim datumom.  Dokazilo je treba priložiti za prijavitelja in vse partnerje, če se prijavljate kot konzorcij. |
| 26. | 3. 7. 2025 | Kaj točno predstavlja zahtevana dokumentacija »Elektronski nosilec z izpolnjenim Obrazcem št. 1 B in Obrazcem št. 2 B«? | Elektronski nosilec pomeni USB ključek, na katerega shranite izpolnjena obrazca št. 1 B in št. 2 B v Wordu, če se prijavljate na sklop B. Obrazca 1 A in 2 A sta namenjena za prijave na sklop A. |
| 27. | 3. 7. 2025 | Prosim za razjasnitev merila 4.3 (Odpornost NVO v primeru naravnih in drugih nesreč ali družbenih kriz – psihosocialni vidik) oz. ali se spodaj opisane dejavnosti organizacije štejejo kot dejavnosti za psihosocialno odpornost v primeru naravnih in drugih nesreč ali družbenih kriz? | Dejavnosti za psihosocialno odpornost v primeru naravnih in drugih nesreč ali družbenih kriz so usposabljanja, sprejeti in implementirani protokoli, krepitev solidarnosti (npr. prostovoljstva) ali druge podporne storitve, s katerimi organizacija skrbi za psihosocialno odpornost svojih članov in/ali zunanjih deležnikov.  Prijavitelj in partnerji izvajanje psihosocialne pomoči dokazujejo z listami prisotnosti, gradivi, slikovnim materialom …  Vsebino prijav bo pregledala in po posameznih merilih ocenila strokovna komisija za izvedbo postopka Javnega razpisa za razvoj in profesionalizacijo nevladnih organizacij in prostovoljstvo 2025 v sklopu strokovnega ocenjevanja formalno popolnih vlog. |
| 28. | 4. 7. 2025 | Ali je lahko društvo, ki je član krovne zveze, formalni partner v konzorciju, če je prijavitelj na razpis prav ta zveza? | Konzorcij lahko sestavljajo zveza nevladnih organizacij in članice, če gre za samostojne pravne osebe, ki izpolnjujejo pogoje, določene v javnem razpisu (gl. razpisno dokumentacijo, str. 5-7). |
| 29. | 7. 7. 2025 | Ali so lahko obrazci podpisani z elektronskim podpisom?  Ali lahko obrazec št. 1 A nekateri partnerji podpišejo elektronsko in drugi lastnoročno ali mora biti način podpisa enak za vse? | Obrazci so lahko podpisani elektronsko. V tem primeru se šteje, da je originalni dokument na USB ključku. Še vedno morate oddati en natisnjen izvod vloge.  Če obrazec zahteva podpise prijavitelja in vseh partnerjev na istem obrazcu, ga morajo vsi podpisati na enak način, torej vsi lastnoročno ali vsi elektronsko. |
| 30. | 9. 7. 2025 | Kako označimo regije, v kateri bo deloval prijavitelj/konzorcij: ali označimo zgolj regije, kjer sta prijavitelj in partner registrirana (imata svoj sedež) ali vse regije, kjer potekajo aktivnosti? Kolikor sem razbrala iz razpisa, regijska pokritost ne vpliva na merila. | Označite vse regije, v katerih bodo potekale aktivnosti prijavitelja/konzorcija.  Tako je, regijska pokritost v tem razpisu ni del meril za ocenjevanje vlog. Sestava konzorcija in regijska pokritost delovanja sta odvisni od potrebe, ki jo nameravate z vlogo reševati. |
| 31. | 9. 7. 2025 | Ali prav razumemo, da lahko vlogo oddamo najkasneje 5. 8. 2025 do 23:59 s priporočeno pošto? | Da, kot pravočasne se bodo štele vloge, ki bodo oddane po pošti, s priporočeno poštno pošiljko, na naslov: Ministrstvo za javno upravo, Tržaška cesta 21, 1000 Ljubljana, do vključno 5. 8. 2025. |
| 32 | 16. 7. 2025 | Ali se prijavi na javni razpis ugodi, če se na razpis prijavi prijavitelj ali zgolj eden izmed partnerjev, ki je že v prejšnjem razpisu (Javnem razpisu za razvoj in profesionalizacijo nevladnih organizacij in prostovoljstva 2024) pridobil eno delovno mesto? | Če se na javni razpis npr. prijavi konzorcij (en prijavitelj in trije partnerji), ki niso bili sofinancirani na prejšnjem razpisu in en prijavitelj ali partner, ki je pridobil eno zaposlitev na prejšnjem razpisu, se konzorcij oz. celotna vloga zavrne. |
| 33 | 21. 7. 2025 | Kaj pomeni pogoj, da mora imeti prijavitelj od 1. 1. 2025 dalje neprekinjeno zaposleno osebo? Ali mora biti ves čas zaposlena ista oseba? | Pogoj pomeni, da mora imeti organizacija od 1. 1. 2025 dalje neprekinjeno zaposleno vsaj eno osebo, lahko za polni ali krajši delovni čas. Ni nujno, da gre za isto osebo, vendar med zaposlitvama ne sme biti prekinitve. Če je bila ena oseba zaposlena do 31. 1. 2025, mora biti nova zaposlitev sklenjena z dnem 1. 2. 2025. |
| 34 | 23. 7. 2025 | Kako se določi glavno področje delovanja prijavitelja ali partnerja za namen točkovanja po dodatnem merilu? | Če ima organizacija status v javnem interesu, se za točkovanje upošteva tisto področje, na katerem ima ta status, in ki je ovrednoteno z višjim številom točk. V tem primeru se ustanovitveni akt ne preverja.  Če ima organizacija status v javnem interesu na več področjih, se upošteva tisto področje, ki je najvišje ovrednoteno.  Če organizacija nima statusa v javnem interesu, se glavno področje delovanja določi glede na ustanovitveni akt. Če je v aktu navedenih več področij, se obseg delovanja presoja glede na opisane vsebine in dokazila v prijavnici. Ugotovitve temelja na presoji strokovne komisije. |
| 35 | 24. 7. 2025 | Ali lahko v prijavnici označimo več regij, tudi če partnerji nimajo tam sedeža, a tam izvajajo aktivnosti? | Da. V prijavnici lahko označite vse regije, v katerih bodo konzorcijski partnerji dejansko izvajali projektne aktivnosti oziroma kjer redno delujejo, ne glede na sedež organizacije. Pomembno je, da je povezava z regijo jasno razvidna iz prijavne dokumentacije. |
| 36 | 25. 7. 2025 | Kako je z dvojnim financiranjem stroškov dela, če želimo na projekt zaposliti osebo, za katero že prejemamo subvencijo iz drugih javnih virov? | V okviru razpisa ni dovoljeno dvojno financiranje istih upravičenih stroškov, kar pomeni, da ni dopustno hkratno sofinanciranje stroškov dela iz več javnih virov.  Če torej želite na projektu zaposliti osebo, za katero že prejemate kakršno koli javna sredstva, jo morate ob podpisu pogodbe o sofinanciranju prezaposliti na projekt in 100 % uveljavljati njeno plačo na projektu. Izjema je zaposlitev za krajši delovni čas od polnega, ki je dovoljena le, če je osebi z odločbo priznana pravica do dela s krajšim delovnim časom od polnega. |